贈青城道人
作者：范浚
朝代：宋

paragraphs: 道人來自青城巔，飄飄逸氣凌雲烟。
青鞋布襪久遊世，踏盡海宇名山川。
琴心三疊得妙旨，華頂一路通幽禪。
自言早歲拾瑶草，往往鶴上逢真仙。
惜哉食服只半劑，猶與人世相周旋。
曾期汗漫九垓外，决去已復揮騾鞭。
伊予此生一念誤，遂墮塵網嗟拘攣。
鏡中華髮已疏索，肘後丹經猶棄捐。
三山銀闕眇何許，悵望碧海波翻天。
因君告我獨往意，伎癢竦踴心茫然。
莫言得道兩塵隔，蓬島只在拄杖前。
定知後會君刮眼，看我玉練還頹年。